Trein ontspoor: DNS-uitslae gereedNooddienste op die toneel waar die Shosholoza Meyl-trein buite Kroonstad in die Vrystaat ontspoor het (4 Januarie 2018). Foto: Verskaf Die Passasierspooragentskap van Suid-Afrika (Prasa) het Vrydag gesê die uitslae van die DNS-toetse van diegene wat vroeër vandeesmaand in ŉ dodelike treinongeluk buite Kroonstad in die Vrystaat gesterf het, is gereed. Nagenoeg 20 mense is dood en talle beseer toe ŉ Shosholoza Meyl-trein op 4 Januarie teen ŉ vragmotor en ŉ voertuig by die Jeneva Level-aansluiting tussen Hennenman en Kroonstad gebots het. Die trein was van Port Elizabeth na Johannesburg onderweg en het meer as 400 passasiers gehad. Sipho Sithole, ŉ woordvoerder van Prasa, het gesê besonderhede oor die DNS-uitslae en die presiese getal positiewe uitkennings sal openbaar gemaak word sodra al die families in kennis gestel is. “Die betrokke beamptes sal families in die raadsaal op Virginia toespreek, waarna Prasa met die families sal vergader oor watter tipe bystand die regering sal bied om seker te maak die oorledenes ontvang ŉ waardige begrafnis in oorleg met hul families se wense,” het Sithole gesê. Maroela Media het vroeër berig die trein het teen 09:15 ontspoor toe dit ŉ vragmotor getref het wat die treinspoor oorgesteek het. Dit kon dus nie betyds uit die pad beweeg nie.